Էրեբունի թանգարանը կմիանա նաև «Գիշերվա Թվիթուոլ» /“Tweetwall of the Night”/ թվանշայնացված հատուկ ծրագրին, որը մշակված է 11-րդ Թանգարանների եվրոպական գիշերվա մասնակից թանգարանների համար: Այս ծրագիրը այցելուներին առաջարկում է Թանգարանային գիշերվա շրջանակում առցանց կիսվել իրենց տպավորություններով՝ նկարների և թվիթթերների միջոցով, որոնք կհավաքվեն և կցուցադրվեն բոլոր մասնակից թանգարաններում՝ ծրագրի համար նախատեսված էկրանների վրա:Թանգարանների միջազգային օրը այս տարի Հայաստանում նշվող՝ «Թանգարաններ. Հիշողության վկաներ» կարգախոսին՝ նվիրված Հայոց ցեղասպանության 100-րդ տարելիցին, հատուկ բեմադրված միջոցառմամբ կմիանան Երևանի թիվ 119 ավագ դպրոցի սաները: Ժամը 20:00-ից թանգարանի հարակից հրապարակը կվերածվի յուրօրինակ բեմահարթակի, որտեղ կթևածեն ժողովրդական երգն ու պարը՝ «Վարք հայոց» ավանդական երգի-պարի խմբի ներկայացմամբ: Թանգարանային գիշերվա մասնակիցներին 1 ժամ շարունակ երաժշտական տոն կպարգևի հեղինակ–կատարող Արմինե Հայրապետյանը՝ «Ես գնում եմ հանդիպման» համերգային ծրագրով: Թանգարանների եվրոպական գիշերը Էրեբունիում կավարտվի կեսգիշերին՝ Էրեբունի քաղաք-ամրոցում զբոսնելով, մեկմեկու Գիշերվա տպավորությունները հաղորդելով և ամրոցի բարձրունքից Երևանի համայնապատկերը դիտելով: